PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/038	Bratislava 31. mája 2007	

	Protimonopolný úrad Slovenskej republiky, odbor koncentrácií v správnom konaní č. SK 0028/OK/2007 začatom dňa 20.04.2007 na základe oznámenia koncentrácie podnikateľom EIFFAGE CONSTRUCTION S.A.S. so sídlom 3 Avenue MORANE SAULNIER 78140 VELIZY VILLACOUBLAY, Francúzsko prostredníctvom Mgr. Petra Udvarosa, usadeného euroadvokáta so sídlom Cukrová 14, 813 39 Bratislava vo veci koncentrácie podnikateľov EIFFAGE CONSTRUCTION S.A.S. so sídlom 3 Avenue MORANE SAULNIER 78140 VELIZY VILLACOUBLAY, Francúzsko a TCHAS, spol. s r.o. so sídlom Francouzská 6167, Poruba, 708 00 Ostrava, Česká republika, IČ: 155 04 158

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľom EIFFAGE CONSTRUCTION S.A.S. so sídlom 3 Avenue MORANE SAULNIER 78140 VELIZY VILLACOUBLAY, Francúzsko nad podnikom podnikateľa TCHAS, spol. s r.o. so sídlom Francouzská 6167, Poruba, 708 00 Ostrava, Česká republika, IČ: 155 04 158, na základe Rámcovej zmluvy o prevode obchodných podielov uzatvorenej dňa 30.03.2007 medzi Ing. Václavom Daněkom a Ing. Milanom Lasákom ako predávajúcimi a podnikateľom EIFFAGE CONSTRUCTION S.A.S. so sídlom 3 Avenue MORANE SAULNIER 78140 VELIZY VILLACOUBLAY, Francúzsko ako kupujúcim. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 20.04.2007 doručené oznámenie koncentrácie zaevidované pod     č. 1585/2007, v ktorom spoločnosť EIFFAGE CONSTRUCTION S.A.S. so sídlom 3 Avenue MORANE SAULNIER 78140 VELIZY VILLACOUBLAY, Francúzsko (ďalej len „Eiffage“) prostredníctvom Mgr. Petra Udvarosa, usadeného euroadvokáta so sídlom Cukrová 14, 813 39 Bratislava (ďalej len „právny zástupca“) oznámila koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní priamej kontroly spoločnosťou Eiffage nad podnikom spoločnosti TCHAS, spol. s r.o. so sídlom Francouzská 6167, Poruba,    708 00 Ostrava, Česká republika, IČ: 155 04 158 (ďalej len „Tchas“), na základe Rámcovej zmluvy o prevode obchodných podielov uzatvorenej dňa 30.03.2007 medzi Ing. Václavom Daněkom a Ing. Milanom Lasákom ako predávajúcimi a spoločnosťou Eiffage ako kupujúcim (ďalej len „Zmluva“).
	
	Na základe vyššie uvedeného úrad začal dňa 20.04.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod číslom          SK: 0028/OK/2007 vo veci predmetnej koncentrácie, o čom úrad listom č. 1629/PMÚ SR/2007 zo dňa 24.04.2007 informoval spoločnosť Eiffage prostredníctvom právneho zástupcu. 

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval spoločnosť Eiffage prostredníctvom právneho zástupcu, aby predložila chýbajúce podklady a informácie.

	Dňa 18.05.2007 boli úradu doručené listom zaevidovaným pod                       č. 1913/2007 všetky podklady a informácie podľa § 10 ods. 12 zákona a vyhlášky, a teda dňa 21.05.2007 začala plynúť podľa § 11 zákona lehota 60 pracovných dní na vydanie rozhodnutia. O tejto skutočnosti informoval úrad spoločnosť Eiffage, prostredníctvom právneho zástupcu listom č. 1944/PMÚ SR/2007 zo dňa 22.05.2007.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 24.04.2007.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 30.03.2007 bola uzatvorená Zmluva, na základe ktorej spoločnosť Eiffage získa od Ing. Václava Daněka a Ing. Milana Lasáka [...]%-ný obchodný podiel spoločnosti Tchas. Vzhľadom na znenie Spoločenskej zmluvy spoločnosti Tchas a v nadväznosti na výšku obchodného podielu, ktorý nadobudne spoločnosť Eiffage úrad zistil, že spoločnosť Eiffage na základe predmetnej Zmluvy získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Tchas, a tým získa možnosť vykonávať rozhodujúci vplyv na činnosť spoločnosti Tchas.
	Zo Zmluvy vyplýva, že podnikateľ Eiffage má záujem v priebehu nasledujúcich rokov nadobudnúť aj zostávajúci [...]%-ný obchodný podiel spoločnosti Tchas. Nadobudnutie zvyšného obchodného podielu však nepovedie k zmene kvality kontroly.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, t.j. že sa jedná o koncentráciu podľa zákona.

Účastníci konania a koncentrácie

	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
	Na základe uvedeného úrad zistil, že účastníkom správneho konania je v danom prípade spoločnosť Eiffage, ktorá získava kontrolu nad podnikom spoločnosti Tchas.
	 Účastníkom koncentrácie je spoločnosť Eiffage, ktorá získava kontrolu nad podnikom spoločnosti Tchas, ako aj spoločnosť Tchas nad ktorou sa na základe Zmluvy kontrola získava. 
 
	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Spoločnosť Eiffage bola do obchodného registra zapísaná dňa 19.12.2005. Predmetom podnikania spoločnosti Eiffage sú všetky činnosti a obchodné aktivity v oblasti verejného a súkromného stavebného inžinierstva  a výstavba budov; akvizícia, správa a predaj postupov, patentov a licencií; štúdia, výstavba, nákup, správa a predaj tovární a kameňolomov; výroba, používanie a predaj produktov súvisiacich s predmetom podnikania; všetky transakcie odvetvového, obchodného, finančného a majetkového charakteru, ktoré priamo alebo nepriamo súvisia s predmetom podnikania, resp. s dosahovaním podobných a súvisiacich cieľov; získavanie majetkovej účasti v už existujúcich alebo budúcich podnikateľských subjektoch, obchodných záujmových združeniach a obchodných spoločnostiach na území Francúzska a v zahraničí, ktoré priamo alebo nepriamo súvisí s jej predmetom podnikania a s podobnými , resp. súvisiacimi cieľmi.
	Spoločnosť Eiffage je kontrolovaná spoločnosťou EIFFAGE S.A. so sídlom 163 quai du Docteur-Dervaux, Asnieres-sur-Seine, Francúzsko a patrí do skupiny Eiffage group. Spoločnosť Eiffage vykonáva kontrolu vo viacerých spoločnostiach sídliacich na území Francúzska, Belgicka, Nemecka, Poľska a iných. Na území Slovenskej republiky nekontroluje žiadnu spoločnosť a ani nepôsobí na území Slovenskej republiky prostredníctvom dovozov. 
	
	Z vyššie uvedeného vyplýva, že spoločnosť Eiffage je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Tchas bola do obchodného registra zapísaná dňa 13.03.1991. Predmetom podnikania spoločnosti Tchas je podľa výpisu z obchodného registra okrem iného spracovanie pevných a plynových palív; výroba betónových zmesí; prenájom strojov a zariadení; nákup a predaj nehnuteľností; výroba oceľových konštrukcií a ich častí, okrem príloh Zákona č. 455/91 Zb.; demolačné a pozemné práce, okrem príloh Zákona č. 455/91 Zb.; investorská a inžinierska činnosť, okrem príloh Zákona č. 455/91 Zb.; výstavba, úpravy a odstraňovanie stavieb a iné.
	Spoločnosť Tchas je kontrolovaná Ing. Václavom Daněkom a Ing. Milanom Lasákom. Spoločnosť Tchas kontroluje priamo alebo nepriamo viacero spoločností sídliacich na území Českej republiky a Slovenskej republiky. Na území Slovenskej republiky kontroluje spoločnosti Špeciálne činnosti, s.r.o. so sídlom Školská 8,        811 07 Bratislava, IČO: 35 740 655 (ďalej len „Špeciálne činnosti“), TCHAS Slovakia, spol. s r.o. so sídlom Matičné námestie 1427, 022 01 Čadca, IČO: 31 624 855 (ďalej len „Tchas Slovakia“) a TCHAS, spol. s r.o., organizačná zložka so sídlom Školská 8, 811 07 Bratislava (ďalej len „Tchas, organizačná zložka“).

	Predmetom podnikania spoločnosti Špeciálne činnosti je podľa výpisu z obchodného registra okrem iného aj činnosť vykonávaná banským spôsobom; vykonávanie trhacích prác; zemné a búracie práce; výroba a spracovanie kameniva a zemín, keramika; výroba cementového tovaru a umelého kameňa; kamenárstvo; uskutočňovanie stavieb a ich zmien; výroba betónovej zmesi a iné.
	Predmetom podnikania spoločnosti Tchas Slovakia je podľa výpisu z obchodného registra okrem iného aj demolácie, búracie práce a prípravné práce pre stavbu; uskutočňovanie stavieb a ich zmien; maliarske, natieračské a sklenárske práce a iné.
	Predmetom podnikania spoločnosti Tchas, organizačná zložka je podľa výpisu z obchodného registra kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti; kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti; uskutočňovanie stavieb a ich zmien.

	Na základe vyššie uvedeného úrad dospel k záveru, že spoločnosť Tchas je podnikateľom podľa § 3 ods. 2 zákona, a teda zákon sa na podnikateľa Tchas podľa § 2 ods. 1 písm. a) zákona vzťahuje.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 30.03.2007, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2006.

Na základe podkladov a informácií predložených podnikateľom Eiffage prostredníctvom právneho zástupcu úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona. 
Podnikateľ Tchas dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a podnikateľ Eiffage dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Presnú výšku obratov dosiahnutých podnikateľmi Eiffage a Tchas úrad v rozhodnutí neuvedie, nakoľko tieto údaje účastník konania označil za predmet obchodného tajomstva a sú súčasťou spisového materiálu.

	Ďalej úrad posudzoval, či podnikateľ Eiffage postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e). 

	Úrad zistil, že v predmetnom prípade relevantným dňom, ktorý je rozhodujúcu pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 30.03.2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Eiffage neporušil vyššie uvedenú povinnosť.

Relevantné trhy

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia.
	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Podnikateľ Eiffage je jednou z významných stavebných spoločností vo Francúzsku, s obchodnými aktivitami prevažne na francúzskom národnom trhu. Aktivity podnikateľa Eiffage zahŕňajú výstavbu, prestavbu a demoláciu náročnejších stavieb, väčších projektov, ako sú napríklad obchodné centrá, kancelárie, letiská, železničné stanice a podobné projekty. Podnikateľ Eiffage vykonáva najmä činnosti a obchodné aktivity v oblasti verejných a súkromných stavieb, štúdie a výstavby špecifických budov a náročnejčích komplexov pre priemyselné účely. Hlavnou činnosťou je realizácia vysoko špecifických a komplexných stavebných prác (letiská, tunely, priemyselné budovy, železničné stanice a pod.). 
	Z vyššie uvedeného vyplýva, že podnikateľ Eiffage pôsobí na trhu výstavby budov pre priemysel a služby. Ako už bolo uvedené vyššie, podnikateľ Eiffage na území Slovenskej republiky nepôsobí ani prostredníctvom dovozov.

	Podnikateľ Tchas vykonáva činnosti v oblasti realizácie a úpravy stavieb, demolačné práce, výroby betónových zmesí, v oblasti prenájmu strojov a zariadení. Ďalej sú to demolačné a zemné práce, investičná a inžinierska činnosť, geologické práce v oblasti hydrogeológie a rekonštrukčné práce. Hlavné činnosti podnikateľa Tchas sú vykonávané v rámci inžinierskych stavebných prác (letiská, mosty, tunely, priemyselné budovy, železničné stanice a pod.). 
	Z vyššie uvedeného vyplýva, že podnikateľ Tchas pôsobí na trhu výstavby budov pre priemysel a služby a na trhu výstavby inžinierskych stavieb (dopravná infraštruktúra).

	Na základe skutočností uvedených vyššie vyplýva, že podnikatelia Eiffage a Tchas sú aktívni na jednom relevantnom tovarovom trhu, ktorý je koncentráciou ovplyvnený, a to na trhu výstavby budov pre priemysel a služby.

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Účastník správneho konania podnikateľ Eiffage vymedzil priestorový relevantný trh územím Slovenskej republiky, nakoľko tendre na štátne zákazky, ako aj zákazky súkromných osôb sú zvyčajne vypisované na celé územie Slovenskej republiky. Vymedzenie priestorovo relevantného trhu vo vzťahu k predmetnému relevantnému tovarovému trhu je v tomto prípade do veľkej miery ovplyvnené skutočnosťou, že stavebné odvetvie je silne viazané na lokálne poskytovanie služieb. Import a export je na tomto relevantnom tovarovom trhu obmedzený. 
	Úrad sa so zadefinovaním priestorového relevantného trhu stotožnil s podnikateľom Eiffage.

	Podľa dokumentu Ministerstva výstavby a regionálneho vývoja Slovenskej republiky nazvaného „Strategické zámery a tendencie vývoja stavebníctva do roku 2010 s výhľadom do roku 2015“ bol celkový objem stavebných prác 102,9 miliárd Sk v roku 2004, 122,2 miliárd v roku 2005 a v roku 2006 dosiahol objem produkcie v stavebníctve 145,975 miliárd Sk. Objem produkcie v tuzemsku dosiahol hodnotu 141,250 miliárd Sk, z čoho 98,770 miliárd Sk pripadalo na výstavbu budov a hodnota objemu inžinierskych stavebných prác dosiahla sumu 42,480 miliárd Sk. 

Podiel podnikateľa Tchas na trhu výstavby budov pre priemysel a služby
rok	podiel v %	
2004	0	
2005	0,19	
2006	0,43	

Konkurenti podnikateľa Tchas
spoločnosť	podiel v % za r. 2004	podiel v % za r. 2005	podiel v % za r. 2006	
Doprastav, a.s.	9,7	10,5	9,04	
ZIPP BRATISLAVA spol. s r.o.	6,2	4,3	4,10	
Váhostav – SK, a.s.	1,7	2,47	3,25	
STRABAG s.r.o.	-	3,12	2,71	
HORNEX, a.s.	-	0,97	1,6	
  
	S ohľadom na lokálny charakter poskytovania služieb podnikateľ Tchas dovoz s výnimkou občasného dovozu strojného zariadenia prevažne z Českej republiky, neuskutočňuje. Stavebný materiál podnikateľ Tchas nakupuje u lokálnych dodávateľov, čiže neuskutočňuje dovozy stavebného materiálu.

	Ceny stavebných prác sú závislé na cenách vstupov, akými sú napríklad cena stavebného materiálu a cena pracovnej sily. Z pohľadu ceny pracovnej sily sú ceny služieb na predmetnom relevantnom trhu porovnateľné s cenami v Českej republike a Maďarsku. 

	Údaje o odberateľoch podnikateľa Tchas, t.j. obchodné meno a ich podiel úrad v rozhodnutí neuvádza, nakoľko boli účastníkom predmetného správneho konania podnikateľom Eiffage označené za predmet obchodného tajomstva. Predmetné údaje sú súčasťou spisového materiálu.

	Podnikateľ Tchas poskytuje svoje služby vyššie uvedeným spoločnostiam v rámci celého stavebného trhu, t.j. na relevantnom trhu výstavby budov pre priemysel a služby ako aj na relevantnom trhu výstavby inžinierskych stavieb.

	Podnikateľ Tchas sa prostredníctvom svojej organizačnej zložky zúčastňuje verejných súťaží, v ktorých sú najväčšími odberateľmi Železnice Slovenskej republiky a jednotlivé regionálne vodárenské spoločnosti. Taktiež sa zúčastňuje užších súťaží vypisovaných súkromnými investormi. 

	Predmetný relevantný trh je špecifický veľkým počtom súťažiacich konkurentov, ktorí majú relatívne nízky podiel na trhu. Výstavba skladov, logistických centier, technologických parkov a multifunkčných nákupných centier, ktorá je súčasťou relevantného trhu výstavby budov pre priemysel a služby, sa momentálne nachádza vo fáze expanzie. Podobne je v súčasnosti na vrchole aj výstavba priemyselných budov a priemyselných hál. 
	Podľa dokumentu Ministerstva výstavby a regionálneho rozvoja Slovenskej republiky nazvaného „Strategické zámery a tendencie vývoja stavebníctva do roku 2010 s výhľadom do roku 2015“ by mala byť odhadovaná miera rastu na trhu nebytových budov nasledovná:
-	rok 2007: 103,3%
-	rok 2008: 102,4%
-	rok 2009: 97,9%.

	Z vyjadrenia účastníka správneho konania na trh výstavby budov pre priemysel a služby vstúpili za posledných päť rokov spoločnosti Skanska, Strabag a francúzska stavebná spoločnosť Vinci. 
	Podnikateľ Eiffage nemá žiadne informácie o ostatných potenciálnych konkurentoch, ktorí by mali v úmysle vstúpiť na predmetný relevantný trh.

	Podľa vyjadrenia účastníka správneho konania so vstupom na trh musí nový konkurent čeliť miestnej zaužívanej praxi v oblasti stavebníctva, okrem toho zákazníci požadujú dodávateľov stavebných prác so znalosťou miestnych stavebných postupov a s predchádzajúcimi skúsenosťami v oblasti výstavby na miestnom trhu.
	Okrem bežných požiadaviek na vykonávanie podnikateľskej činnosti, t.j. živnostenské oprávnenie a iné, neexistujú žiadne špecifické právne alebo regulačné bariéry vstupu na predmetný relevantný trh. Neexistujú ani žiadne podstatné obmedzenia týkajúce sa existencie patentov, výrobno-technologických znalostí. 

Dopad na hospodársku súťaž

	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Účastník predmetného správneho konania podnikateľ Eiffage uviedol, že podnikateľ Tchas je podnikateľský subjekt strednej veľkosti, vykonávajúci svoju podnikateľskú činnosť prevažne na českom trhu inžinierskych stavieb, a v menšej miere aj na slovenskom trhu výstavby inžinierskych stavieb  (dopravná infraštruktúra) a na relevantnom trhu výstavby budov pre priemysel a služby. 
	Prevzatie [...]%-ného obchodného podielu Tchas podnikateľom Eiffage spôsobí, že hospodárska súťaž na relevantných trhoch sa stane efektívnejšou. Koneční spotrebitelia získajú vďaka rozvoju na relevantných trhoch výhody. Navrhovaná transakcia nebude mať nepriaznivý dopad na záujmy dodávateľov, zákazníkov ani konečných spotrebiteľov. 
	
	Vychádzajúc z vyššie uvedených skutočností úrad zistil, že po uskutočnení predmetnej koncentrácie nedôjde ku zmene podielov na predmetnom relevantnom trhu, nakoľko podnikateľ Eiffage nepôsobí na území Slovenskej republiky. Z dôvodu, že na relevantnom trhu výstavby budov pre priemysel a služby zostane naďalej veľké množstvo konkurencieschopných podnikateľov a neexistujú podstatné prekážky na vstup, bude vystavený podstatnej súťaži a nebude sa môcť správať nezávisle, a preto sa uskutočnením predmetnej koncentrácie nevytvorí alebo neposilní dominantné postavenie podnikateľa Eiffage, ktorého dôsledkom sú významné prekážky efektívnej súťaže na predmetnom relevantnom trhu.

	Podľa § 33 zákona úrad listom č. 2018/PMÚ SR/2007 zo dňa 28.05.2007 vyzval účastníka správneho konania, t.j. podnikateľa Eiffage prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 2067/2007 zo dňa 31.05.2007 vyjadril, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov.
	 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Peter Udvaros
usadený euroadvokát
Cukrová 14
813 39 Bratislava